text: Dit gaet op Puer nobis nascitur.
  Waer is die dochter van Syon
  Ic soudese blijde maken
  Ic soude haer eene bootschap doen
  Van alsoo grooten saken.
  Doen men al die werelt beschreef
  Doen ginck die maghet sware
  Te Bethleem daer sy doen bleef
  Ende ontfinck haer kint aldare
  Een ghelas al schijnter door
  Ten breckt niet vander sonnen
  Dus heeft die maghet nae en voor
  Ioncfrou een kint ghewonnen.
  Een duysternis is ons verclaert
  Een licht is ons verresen
  Een maghet heeft een kint ghebaert
  Dat dunct my wonder wesen.
  Nv is hy teeder ende cranck
  Een maghet sal hem voeden
  Wy moghen hem wel weten danck
  Van sijn groote aermoeden.
  Hy thoont zijn goedertierenheyt
  Wijlen was hy verbolghen
  Hy drijft soo groote ootmoedicheyt
  Wy connen hem niet gheuolghen.
  Maria nam hem op haren schoot
  Sy custen hem aen den monde
  Die minne die hadde sy soo groot
  
  Tot hem in allen stonden.
  Lof Heere moet v altoos zijn
  Wilt ons altijt gheleyden
  Met die waerde moeder dijn
  Als wy alle van hier scheyden.   Amen.
  
    
  Het was een maghet wtuercoren
  Dawer Iesus af sijn wilde gheboren
  Des ben ick vro.
  O, o, o, o, benedicamus domino.
  Al totter stadt van Nazareth
  Daer is een maghet ombesmet
  Des ben ick vro.  O, o, o, o, bene.
  Groetse my metten naeme mijn
  Segt haer dat ick haer kint wil zijn
  Des ben ick vro.  O, o, o, o, bene.
  Die Enghel was een bode goet
  Hy oer derwaerts metter spoet
  Des ben ick vro.  O, o, o, o, bene.
  Hy seyde Godt gruet v suyuer maecht
  Ghy zijt die Gode wel behaecht
  Des ben ick vro.  O, o, o, o, bene.
  Hy wil van v gheboren zijn
  Iesus die lieue meester mijn
  Des ben ick vro.  O, o, o, o, bene.
  Maria sprac hoe mocht ic hem ghewinnen
  Want ick noyt man en begeerden om minnen
  Des ben ick vro.  O, o, o, o, bene.
  Die heylighe gheest sal in v comen
  Soo den dau valt op die blommen
  Des ben ick vro.  O, o, o, o, bene.
  Hy seyde Maria weest onuersaecht
  Tis den Godts sone die ghy draecht
  Des ben ick vro.  O, o, o, o, bene.
  Hy heeft v daer toe wtuercoren
  
  Hy wilt verlossen dat was verloren
  Des ben ick vro.  O, o, o, o, bene.
  Van allen sorghen ben ick ontsleghen
  Die deerne Godts wil ick wesen
  Des ben ick vro.  O, o, o, o, bene.
  Maria viel neder op haer knien
  Den wille Godts moet gheschien
  Des ben ick vro.  O, o, o, o, bene.
  
    
  Had ick vloghelen als een arent grijs
  Ick soude soo hooge vlieghe
  Daer bouen in dat Paradijs
  Tot mijnen soeten lieue.
  Dan soude ick segghen vader mijn
  Wanneer suldy my halen
  Wt deser allenden ende pijn
  In uwer hochster salen.
  Waer is die dochter van Syon
  Ick wildese vrolijck maken
  Ick wil haer een bootschap doen
  Van alsoo hooghen saken.
  Die hoochste inder minnen
  Dat is Iesus Marten soone
  Godt laten wy ons ghewinnen
  Hier bouen inden throone.
  Dat hemelrijc ende aerterijck
  Ons heeft gesloten buyten
  Dat sal een Maghet reynelijck
  Door haer baren ontsluijten
  Die duysternis is ons verclaert
  Dat licht is ons gheresen
  Een maghet heeft een kint ghebaert
  Dat mach wel wonder wesen.
  Dat kint was teerder ende cranck
  Een maeghet moestet voeden
  
  Tis recht dat wy hem weten danck
  Van zijnder grooter ootmoeden.
  Heer Iesus wat hebdy gemeent
  Wy soudent gheerne vragen
  Dat ghy hier dus ligt en weent
  Ghy sijt soo ionck van daghen.
  Dat ons soo langhe was onghereet
  Dat mogen wy gebruycken
  Dat Adam inden appel beet
  Dat dede den hemel luycken
  O moeder Gods van hemelrijck,
  Des Conincx inden throone
  Bidt alleen voor ons innichlijck
  Iesum. V lief kindt schoone
  Dat we daer bouen moeten
  Daer die Enghelen vrolijck singhen
  V ende uwen kinde groeten
  Dat wil ons godt ghehinghen.   Amen.
  
    
  Het viel een hemels dauwe
  Al in een cleyn maechdekijn
  Ten was noyt beter vrauwe
  Dat dede een cleyn kindekijn
  Dat van haer was gheboren
  Ende sy bleef maghet fijn
  O maghet wtuercoren
  Lof moet v altoos zijn.
  Die Maghet ginck met kinde
  Geen swaerheyt en ginck haer an
  Als Ioseph dat versinde
  Die goede rechtueerdighe man
  Hy dachte ick wilse laten
  Ick en ben die vader niet
  Ende trecken mijnder straten
  Eer mij meer schanden gheschiet.
  
  Al van des hemels throone
  Sprack hem die Enghel an
  Ioseph Dauids sone
  O waerdighe salighe man
  Blijft alle beyde te gader
  t’is bouen der natueren cracht
  Dat Godt almachtich vader
  In haer dus heeft geuracht.
  Corts daer na is ghecomen
  Een Keyserlijck ghebot
  Dat niemant wtghenomen
  Hy en quame sonder spot
  Van daer hy waer gebooren
  Ende brenghen zijn tribuyt
  Dat dedemen daer hooren
  Ende roepen ouerluyt.
  Maria ende Ioseph mede
  Quamen te Betheleem waert
  Want daer was Iosephs stede
  Als ons die schriftuer verclaert
  Maer sy en mochten nieuwers inne
  Men wijsdese altoos voort
  Die hemelsche Coninghinne
  En was daer niet ghehoort.
  Int vet hebben sy vonden
  Een huys seer dunne ghedaect
  Binnen soo corten stonden
  Hebben sy logijs ghemaect
  Daer wert die maghet moeder
  Al sonder wee oft pijn
  Van tsmenschen soon en broeder
  Hoe mocht hy ons naerder syn.
  Wt moederlijcker minnen
  Leyde sy hem op haren schoot
  
  Haer herte verblijde van binnen
  Dat dede sijn mondeken root
  Sy custen hem aen sijn wanghen
  Sy custen hem menichfout
  Dat hy quam sijn gheuanghen
  Verlossen ionck ende oudt
  Maria die suyuer fonteyne
  Daer Godt sijn ruste in nam
  Bidt voor ons alle ghemeyne
  Iesus dat Godtlijck lam
  Dat hy ons inne wil laten.
  Met hem int soetste dal
  Daer vreucht is bouen maten
  Die eewelijck dueren sal.